Kondrót, Maroš, poslanec NR SR (2013-05-29):
Ďakujem pekne. Čím začať, lebo tu zaznelo toľko významných pripomienok, že ťažko k tomu niečo povedať? Pán Figeľ, toto je zákon z roku 1999, ktorý schválila Dzurindova vláda. Pravdepodobne ste zaň hlasovali aj vy. Pravdepodobne zaň hlasoval aj pán poslanec Lipšic. Neviem, či tu už bol aj Vilko Novotný. Možno aj on zaň hlasoval. (Reakcia z pléna.) Tak vy nie. Zákon z roku 1999 hovoril, že významnou investíciou je stavba, ktorá má najmenej miliardu, je národohospodársky významná a vláda rozhodne, že je vo verejnom záujme. To platí stále doteraz aj teraz, ak bude schválený náš návrh. Tu zaznelo zo strany viacerých kolegov spochybňovanie verejného záujmu. Preboha, veď sa spamätajte. Dzurindova vláda mohla a Ficova vláda nemôže rozhodovať, čo je verejný záujem? Toto urobila Dzurindova vláda. A v tejto podobe to pretrvalo 14 rokov. V tejto podobe sa dalo vyvlastňovať, ak bolo treba, ak to splnilo podmienky, ak tam bola miliarda. Koľko takých vecí bolo? V roku 2005 do toho nabehlo, že to musí byť len veda. Výskum tam niekto vsunul. Sa ukázalo, že je to nefunkčné, preto to odtiaľ vypúšťame. Ale vraciame sa k tomu, čo ste schválili, vážení kolegovia, pred štrnástimi rokmi. Prosím vás neplašte tuto nových kolegov, pán poslanec Kuffa bude asi prvý, ktorý spácha rituálnu samovraždu. Veď vy skutočne navykladáte niečo, čo niektorí ľudia skutočne vezmú vážne. Vilo, tým, čo ty si vykladal, napĺňaš skutkovú podstatu šírenia poplašnej správy. Ty plašíš Košičanov, že budú mať urán pod nosom. No bodaj by ho vyťažili, nech tam nesvieti. Nech to niekde odvezú, preboha, a tak ďalej. To je strašenie. No ďakujem za dojemnú starostlivosť o mňa, to bolo celkom príjemné. Vážení kolegovia, je to vládny návrh zákona. Všetci ste tu nariekali, že by mal byť vládnym. Je to vládny návrh zákona, ktorý dala vláda pred 14 rokmi. Hej, je to vládny návrh zákona, takto bol schválený. Bol ušitý na podmienky Dzurindovej vlády. Nejako významne sa nemenil. Myslím si, že sa ale ani nejako významne nevyužíval. Väčšina takých trápnych pripomienok bola, až dojemne slzíte nad vyvlastňovaním. Ale my sa vo svojej novele zákona vyvlastňovania vôbec nedotýkame. Platí tu to, čo platí 14 rokov. My sa toho vôbec nedotýkame a toho ani sa nechceme dotýkať, ani sa nebudeme dotýkať v druhom čítaní, pretože je pripravený nový zákon. Ja súhlasím s tým, že vyvlastňovanie je vážna vec. Je pripravený vládny návrh zákona, ktorý je teda rozsahovo oveľa väčší ako pôvodný Dzurindov návrh trojstranový, naša novela má stranu a pol, je pripravený seriózny návrh zákona, ktorý je preddiskutovaný, pôjde do medzirezortného pripomienkového konania, bude daný do parlamentu alebo do vlády niekedy koncom roku, pre toho, kto o tom nevie, tak doplním tú informáciu, v súvislosti s novým zákonom, ktorý má sto strán, o územnom plánovaní a stavebnom konaní. Takisto k tomu sa robí nový zákon. A preto sa aj toho nedotýkam. Opakujem vám, vláda rozhodne vo verejnom záujme. A to platí 14 rokov. Čiže ak Dzurindova vláda mohla o tom rozhodnúť, môže o tom rozhodnúť aj Ficova vláda. Trošičku vážte slová, ktoré rozprávate. Padlo tu: „Veselo vyvlastňujete.“ Nič sa tu nemení. To sa mohlo robiť aj doteraz. Vyvlastňovalo sa, nevyvlastňovalo sa? Neviem. Niekoho trápi, že to bude J&T. Jasné. Mne je to úplne jedno, či to bude PENTA, J&T alebo Hlina et company. (Reakcia z pléna.) Nie, naopak, ja som s nikým nerozprával. A neviem, prečo pánovi Hlinovi tu ide o Jasnú. Keď tento zákon vznikol, keď ho Dzurindovci schválili, tak ešte o olympiáde ani v roku 2004, ani roku 2005 sa nechyrovalo. Čiže vtedy už takáto hlúposť nemohla nikoho napadnúť, aká tuná niekoho napadla, že to bude zneužité alebo využité, alebo použité, ale vo vašich slovách zneužité na olympiádu. Už sme počuli olympiáda, už sme počuli kasíno, už sme počuli ropovod, už sme počuli Jasná. Zajtra príde investor na Kysuce a povie, že tam postaví Disneyland, investuje 3 mld. korún, vytvorí 500 pracovných miest a vy poviete, že to bolo naňho šité. No gratulujem. Je to jasnozrivé. Ak niekto je ochotný investovať na Slovensku takúto sumu peňazí, vytvoriť pracovné miesta, vláda to uzná, veď, preboha, nedehonestujte vládu, dá ten štatút, že to je národohospodársky významná investícia a prizná mu štatút významnej investície, z čoho sa odvíjajú nejaké práva a povinnosti. Tak to na tú vládu nechajte. Veď tá vláda sa nevlúpala do Úradu vlády. Ona tam bola legálne zvolená a vykonáva moc, ktorú dostala od občanov. (Hlasy v sále.) Niekomu sa to páči, nepáči, prosím, SaS, trošku sa preberte. Neskáčte mi do reči, lebo vás nechám vyviesť, prosím vás, spamätajte sa. A zaujímavé bolo to, čo tu ste navykladali mnohí. Keby niekto urobil taký nejaký psychologický rozbor toho, čo ste tu navykladali, by ste sa čudovali, čo by vám z toho vyšlo, lebo platí: Podľa seba súdim teba. To, čoho sa sami bojíte, to, čo sami vymýšľate, nám v dobrej viere ani nenapadlo. Čistému všetko je čisté. Takže zopakujem, čo som povedal. Ak sú nejaké dobré nápady alebo je niekde nejaká pochybnosť, či to bude 300 či 400, či 200, či 500, to nie je podstatné, ak máme obavu, že je niečo nejednoznačné, môžeme to potvrdiť, poradíme sa s právnikmi, či existuje nejaký terminus technicus „trvalo udržateľný“, používa sa to bežne a vždy to vieme dať do zákona, tak tie trvalo udržateľné pracovné miesta. Ja s tým nemám problém. Dokonca ja to tak vnímam, že to tak je. Treba vedieť čítať zákony. Význam toho je, ak platí A a B a C, to, čo ste tu spochybňovali, stále je to v duchu toho, čo bolo napísané pred štrnástimi rokmi Dzurindovou vládou. Tak, prosím vás, nespochybňujte právo vlády rozhodnúť, či je niečo významnou investíciou, či je niečo národohospodársky významnou investíciou. A uvidíme to v druhom čítaní. Samozrejme, takýto zákon, aj keď je maličký, rozbúri mnohé vášne a určite veľa vecí sa objaví, mnoho pripomienok bude. Budeme sa snažiť nezasahovať ponad rámec zákona a akceptovať to, čo je rozumné, aby tento zákon v druhom čítaní prešiel. Ale sme ochotní akceptovať každú rozumnú pripomienku, ale prosím vás, držte sa toho, čo bolo schválené, a držte sa toho, čo navrhujeme, nie toho, čo by ste tam vy radi videli. Ďakujem.